Traditional & Folk Songs with lyrics & midi music www.traditionalmusic.co.uk 
Lass of Loch Royale (Lord Gregory) 
Lass of Loch Royale (Lord Gregory) 
"Oh wha will lace my shoes sae sma' And wha will glove my hand And wha will lace my middle sae jimp Wi' my new-made linen band? 
"Wha will kaim my yellow hair Wi' my new siller kaim And wha will faither my young son Till Lord Gregory come hame? 
"But I will get a bonnie boat And I will sail the sea For I maun gang to Lord Gregory Since he canna come hame to me 
"Oh row ye boat, ye mariners And bring me to dry land For yonder I see my love's castel Close by the saut sea strand 
"Oh open the door, Lord Gregory Open and let me in For the wind blows through my yellow hair And I am shivering to the chin" 
"Awa', awa' ye wile woman Some ill death may ye dee Ye're but a witch or a wild warlock Or mermaid o' the sea" 
"I'm neither a witch nor a wild warlock Nor mermaid o' the sea But I'm fair Annie o' Roch Royal Oh, open the door to me 
"Oh dinna ye mind, Lord Gregory When ye sat at the wine We changed the rings frae our fingers And I can show thee thine 
"Oh, dinna ye mind, Lord Gregory 
When in my faither's ha' 'Twas there ye got your will o' me And that was worst o' a'" 
"Awa', awa', ye wile woman For here ye sanna win in Gae droon ye in the saut, saut sea Or hang on the gallow's pin" 
When the cock did craw and the day did daw' And the sun began to peep Then up did rise Lord Gregory And sair, sair did he weep 
"I dreamt a dream, my mither dear The thocht o't gars me greet I dreamed fair Annie o' Roch Royal Lay cauld deid at my feet" 
"Gin it be Annie o' Roch Royal That gars ye mak' this din She stood a' nicht at our ha' door But I didna let her in" 
"Oh wae betide ye, ill woman Some ill death may ye dee That ye wadna be letten poor Annie in Or else hae waukened me" 
He's gane doon tae yon sea shore As fast as he could fare And he saw fair Annie in her boat And the wind it tossed her sair 
The wind blew loud and the sea grew rough And the boat was dashed on shore Fair Annie floated on the wave But her young son rose no more 
Lord Gregory tore his yellow hair And made his heavy moan Fair Annie lay deid at his feet But his bonnie young son was gane 
"Oh wae betide ye, cruel mither Some ill death may ye dee That ye couldna hae letten fair Annie in When she came sae far tae me" 
Child #76 first published in 1776 from Ewan MacColl's Folk Songs and Ballads of Scotland SOF